**Likumprojekta „Grozījumi Ģenētiski modificēto organismu aprites likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2012.gada 3.augusta rīkojums Nr.369 „Grozījumi Ministru kabineta 2009.gada 19.oktobra rīkojumā Nr.714 "Par Pārtikas un veterinārā dienesta un valsts aģentūras "Latvijas Zivju resursu aģentūra" reorganizāciju un valsts zinātniskā institūta "Pārtikas drošības, dzīvnieku veselības un vides zinātniskais institūts" izveidi". |
| 2. | Pašreizējā situācija un problēmas | Patlaban ģenētiski modificēto organismu riska novērtēšana ir Pārtikas un veterinārā dienesta (turpmāk – dienests) kompetencē. Līdz 2012.gada 31.decembrim dienestā bija izveidota atsevišķa struktūrvienība – Pārtikas un veterinārā dienesta (turpmāk – dienests) Novērtēšanas un reģistrācijas centrs, kas veica pārtikas, tostarp ģenētiski modificēto organismu (turpmāk – ĢMO), riska novērtēšanu un pildīja arī Eiropas Pārtikas nekaitīguma iestādes kontaktpunkta Latvijā uzdevumus. Ar 2013.gada 1.janvāri dienesta Novērtēšanas un reģistrācijas centram ir mainīts statuss un tas pārveidots par dienesta Novērtēšanas un reģistrācijas departamentu.  No 2013.gada 1.janvāra Zemkopības ministrija kā atbildīgā institūcija sadarbībai ar Eiropas Pārtikas nekaitīguma iestādi (saskaņā ar Ministru kabineta 2007.gada 27.jūnija rīkojumu Nr.397 „Par Latvijas Republikas dalību Eiropas Savienības aģentūrās””) kontaktpunkta pienākumus ir nodevusi valsts zinātniskajam institūtam „Pārtikas drošības, dzīvnieku veselības un vides zinātniskais institūts „BIOR”” (turpmāk – institūts). Institūts arī nodrošina Latvijas pārstāvniecību Eiropas Pārtikas nekaitīguma iestādes Konsultatīvajā padomē un ir iestādes tiešās sadarbības partneris saskaņā ar Eiropas Parlamenta un Padomes 2002.gada 28.janvāra Regulu (EK) Nr.178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (turpmāk – Regula Nr.178/2002).  Nacionālais kontaktpunkts nodrošina informācijas apmaiņu un sadarbību starp institūcijām, kas minētas Regulas Nr.178/2002 36.pantā, Eiropas Pārtikas nekaitīguma iestādes aktivitāšu un darba rezultātu popularizēšanu, kā arī interesentu konsultēšanu un informēšanu par iestādes misijas jomām.  Saskaņā ar Regulu Nr.178/2002 riska novērtēšanas kompetentā institūcija ir neatkarīgs zinātnisko konsultāciju, informācijas un riska paziņošanas avots. Regula Nr.178/2002 nosaka arī to, ka riska novērtēšana jāveic neatkarīgi, objektīvi un pārredzami, pamatojoties uz pieejamo zinātnisko informāciju un datiem.  Lai nodrošinātu pārtikas aprites tiesību aktu vispārīgajiem principiem atbilstošu riska novērtēšanu Latvijā, riska novērtēšanas uzdevumi ir jānodod institūtam.  Tā kā riska novērtēšanas galvenais mērķis pirms atļaujas izdošanas ir noteikt, vai attiecīgais ĢMO ir cilvēkam un dzīvniekam un videi nekaitīgs un drošs, ir loģiski, ka atļaujas par ĢMO apriti izdošanas tiesības tiek piešķirtas institūtam, lai atvieglotu attiecīgā pārvaldes uzdevuma veikšanu, nedalot šos uzdevumus starp dažādām institūcijām, bet visu procesu veicot vienā kompetentā institūcijā.  Institūta darbības joma vistiešāk atbilst Eiropas Pārtikas nekaitīguma iestādes uzdevumiem, jo tas pārsvarā veic zinātnisko darbību veterinārmedicīnas, pārtikas kvalitātes un nekaitīguma, zivsaimniecības un sabiedrības veselības jomā, nodrošinot neatkarīgu zinātnisko pamatojumu attīstības stratēģiju izstrādei zinātnes un augstākās izglītības sadarbības veicināšanai minētajās jomās, īsteno pētījumu projektus, lai novērtētu risku pārtikas nekaitīguma un dzīvnieku infekcijas slimību (arī zoonožu) jomā, nodrošinot efektīvu sadarbību ar atbilstošajām institūcijām, citām zinātniskajām institūcijām un organizācijām, un sniedz informāciju riska vadības nodrošināšanai dzīvnieku infekcijas slimību jomā, veic laboratoriskos un diagnostiskos izmeklējumus saistībā ar valsts uzraudzību un kontroli pārtikas aprites, dzīvnieku veselības aizsardzības, dzīvnieku barības aprites un veterināro zāļu aprites jomā, pilda references laboratorijas funkcijas normatīvajos aktos noteiktajās jomās u.c.  Tā kā sabiedrībā ir palielinājušās bažas par šķietami neatļautu ģenētiski modificēto kultūraugu audzēšanu Latvijā un pagājušā gada nogalē Lietuvā novāktajās rapša sēklās tika konstatēts nezināms ģenētiski modificēto organismu piemaisījums, Latvijas kompetentajām institūcijām ir jāizvērtē iespēja veikt uzraudzības un kontroles pasākumus arī Latvijā. Patlaban Valsts augu aizsardzības dienesta (turpmāk – VAAD) kompetencē nav ģenētiski modificēto organismu uzraudzības un kontroles veikšana pie tiem kultūraugu audzētājiem, kas nav reģistrēti ģenētiski modificēto kultūraugu audzētāju reģistrā.  Lai nodrošinātu Ministru kabineta noteikumu projektā „Noteikumi par ģenētiski modificēto kultūraugu līdzāspastāvēšanu” paredzēto prasību izpildi, likumprojektā „Grozījumi Ģenētiski modificēto organismu aprites likumā” (turpmāk – likumprojekts) tiek precizētas VAAD tiesības un lēmumu pārsūdzēšanas laiks. |
| 3. | Saistītie politikas ietekmes novērtējumi un pētījumi | Likumprojekts šo jomu neskar. |
| 4. | Tiesiskā regulējuma mērķis un būtība | Likumprojekts sagatavots, lai precizētu kompetento institūciju – dienesta, institūta un VAAD – atbildības jomu un tiesības. Turpmāk:  1. dienests nodrošinās ģenētiski modificēto produktu (pārtikas un dzīvnieku barības, izņemot sēklu) aprites uzraudzību un kontroli;  2. institūts:  2.1. izsniegs atļauju:  a) ģenētiski modificēto mikroorganismu ierobežotai izmantošanai,  b) ģenētiski modificēto organismu izplatīšanai vidē izmēģinājumiem,  c) ģenētiski modificēto organismu izplatīšanai tirgū, izņemot atļauju Eiropas Parlamenta un Padomes 2003.gada 22.septembra Regulā (EK) Nr.1829/2003 par ģenētiski modificētu pārtiku un barību (Dokuments attiecas uz EEZ) (turpmāk — Eiropas Parlamenta un Padomes regula Nr.1829/2003) noteiktajām darbībām;  2.2. grozīs vai anulēs atļauju ģenētiski modificēto mikroorganismu ierobežotai izmantošanai un grozīs atļauju ģenētiski modificēto organismu izplatīšanai vidē izmēģinājumiem, ja pastāv draudi, ka attiecīgais ģenētiski modificētais organisms var nodarīt kaitējumu cilvēku un dzīvnieku veselībai vai videi;  2.3. nodrošinās, lai Eiropas Pārtikas nekaitīguma iestādes, Eiropas Zāļu aģentūras un citu Eiropas Savienības dalībvalstu kompetento institūciju sagatavotie atzinumi par riska novērtēšanu sakarā ar ģenētiski modificēto organismu apzinātu izplatīšanu tiktu izskatīti atbilstoši Eiropas Parlamenta un Padomes regulai Nr.1829/2003 un Eiropas Parlamenta un Padomes 2004.gada 31.marta regulai (EK) Nr.726/2004, ar ko nosaka cilvēkiem paredzēto un veterināro zāļu reģistrēšanas un uzraudzības Kopienas procedūras un izveido Eiropas Zāļu aģentūru, kā arī normatīvajiem aktiem par ģenētiski modificēto organismu apzinātu izplatīšanu, monitoringa un atļaujas izsniegšanas kārtību, kā arī kārtību, kādā sniedzama informācija par ģenētiski modificēto organismu apriti un sabiedrības iesaistīšanu lēmumu pieņemšanas procesā;  2.4. organizēs un vadīs publiski pieejamas valsts informācijas sistēmas – ģenētiski modificēto organismu aprites reģistra – izveidošanu un darbību;  2.5. noteiks ģenētiski modificētos organismus pārtikas un dzīvnieku barības paraugos;  2.6. pildīs references laboratorijas funkcijas ģenētiski modificēto organismu noteikšanā;  2.7. piedalīsies starptautisko organizāciju rīkotajās starplaboratoriju testēšanas programmās;  2.8. ieviesīs starptautiski atzītas ģenētiski modificēto organismu noteikšanas metodes;  2.9. nodrošinās ģenētiski modificēto organismu paraugu izmeklēšanu ārvalstu laboratorijās, ja to nav iespējams veikt Latvijā.  2.3.–2.7.apakšpunktā minētos uzdevumus institūts jau veic atbilstoši spēkā esošajiem normatīvajiem aktiem.  3. VAAD:  3.1. veiks uzraudzību un kontroli no šim mērķim paredzētajiem finanšu līdzekļiem ģenētiski modificēto organismu noteikšanai pie kultūraugu audzētājiem, kas nav reģistrēti ģenētiski modificēto kultūraugu audzētāju reģistrā;  3.2. saskaņā ar noteikumiem par ģenētiski modificēto kultūraugu līdzāspastāvēšanu būs tiesīgs pieņemt lēmumu par sējumu vai stādījumu iznīcināšanu ar mehāniskām vai ķīmiskām metodēm noteiktā termiņā;  3.3. būs tiesīgs piespiedu kārtā iznīcināt sējumus un stādījumus, ja būs pieņemts lēmums par sējumu iznīcināšanu un sējuma vai stādījuma īpašnieks to noteiktajā termiņā nebūs izpildījis.  Šīs anotācijas I sadaļas 2.punktā minētās problēmas likumprojekts atrisinās pilnībā. |
| 5. | Projekta izstrādē iesaistītās institūcijas | Pārtikas un veterinārais dienests, Valsts augu aizsardzības dienests un Pārtikas drošības, dzīvnieku veselības, un vides zinātniskais institūts „BIOR”. |
| 6. | Iemesli, kādēļ netika nodrošināta sabiedrības līdzdalība | Likumprojekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | 1. Personas, kas veic šādas ar ģenētiski modificēto organismu apriti saistītas darbības:  1.1. ģenētiski modificēto mikroorganismu ierobežotā izmantošana.  Patlaban viena zinātniskā institūcija ir informējusi kompetento institūciju par darbības uzsākšanu;  1.2. ģenētiski modificēto organismu izplatīšana vidē izmēģinājumiem.  Mērķgrupas lielumu nav iespējams noteikt, jo patlaban Latvijā neviens neveic ĢMO izplatīšana vidē izmēģinājumiem;  1.3. ģenētiski modificēto kultūraugu audzēšana.  Mērķgrupas lielumu nav iespējams noteikt, jo patlaban Latvijā neviens neaudzē ģenētiski modificētus kultūraugus.  2. Kompetentās institūcijas, kas veic ģenētiski modificēto organismu riska novērtēšanu, uzraudzību un kontroli.  3. Lauksaimnieki, kas audzē tās laukaugu sugas, kurām šobrīd ir atļauta arī ģenētiski modificēto šķirņu audzēšana. Eiropas Savienībā – kukurūza un kartupeļi, kā arī tās laukaugu sugas, kurās varētu būt ģenētiski modificēto organismu piemaisījumi, piemēram, rapsis. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Likumprojekts šo jomu neskar. |
| 3. | Tiesiskā regulējuma finansiālā ietekme | Likumprojektam nav negatīvas finansiālas ietekmes uz sabiedrības mērķgrupu vai citām sabiedrības grupām. |
| 4. | Tiesiskā regulējuma nefinansiālā ietekme | Likumprojekts nodrošinās pārtikas aprites tiesību aktu vispārīgajiem principiem atbilstošu, neatkarīgu, pamatotu un objektīvu riska novērtēšanu Latvijā ģenētiski modificēto organismu aprites jomā. |
| 5. | Administratīvās procedūras raksturojums | Likumprojekts šo jomu neskar. |
| 6. | Administratīvo izmaksu monetārs novērtējums | Likumprojekts šo jomu neskar. |
| 7. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Līdz 2014.gada 1.janvārim jāizdara grozījumi šādos Ministru kabineta noteikumos:  1) 2009.gada 26.maija noteikumos Nr.457 „Noteikumi par ģenētiski modificēto organismu apzinātu izplatīšanu”;  2) 2008.gada 22.septembra noteikumos Nr.784 „Ģenētiski modificēto organismu ierobežotās izmantošanas un atļaujas izsniegšanas kārtība”;  3) 2008.gada 22.septembra noteikumos Nr.783 „Ģenētiski modificēto organismu uzraudzības padomes nolikums”;  4) 2008.gada 22.decembra noteikumos Nr.1078 „Ģenētiski modificēto organismu riska novērtēšanas metodoloģija”.  Atbildīgā par normatīvo aktu projektu izstrādi ir Zemkopības ministrija.  Ministru kabineta noteikumu projektus plānots iesniegt Ministru kabinetā līdz 2013.gada 30.novembrim.  Līdz 2014.gada 1.janvārim jāizdod Ministru kabineta noteikumi „Noteikumi par ģenētiski modificēto kultūraugu līdzāspastāvēšanu”. |
| 2. | Cita informācija | Noteikumu projekts „Noteikumi par ģenētiski modificēto kultūraugu līdzāspastāvēšanu” (VSS-171, 21.02.2013.) šobrīd tiek saskaņots ar Eiropas Komisiju. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2001.gada 12.marta Direktīva 2001/18/EK par ģenētiski modificētu organismu apzinātu izplatīšanu vidē un Padomes Direktīvas 90/220/EEK atcelšanu (turpmāk – direktīva 2001/18/EK).  Parlamenta un Padomes 2009.gada 6.maija Direktīva 2009/41/EK par ģenētiski modificētu mikroorganismu ierobežotu izmantošanu (turpmāk – direktīva 2009/41/EK).  EK 2010.gada 13. jūlija ieteikums par pamatnostādnēm, kā izstrādāt valsts līdzāspastāvēšanas pasākumus, kas vajadzīgi, lai izvairītos no netīšas ĢMO klātbūtnes parastajās un bioloģiskajās kultūrās. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
|  | | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2001/18/EC 4 panta 3. un 4.punkts un direktīvas 2009/41/EK 10.panta 1. un 2.punkts | 3. pantā izteiktais likuma 9.panta 1.punkts un 4.pantā izteiktais likuma 15.panta 1.punkts | Ieviests pilnībā. | Stingrākas prasības nav paredzētas. |
| Direktīvas 2001/18/EC 4 panta 5.punkts | 2.pants; 3. pantā izteiktais 8.pants un 9.panta 4.–9.punkts | Ieviests pilnībā. | Stingrākas prasības nav paredzētas. |
| Direktīvas 2001/18/EC 11. panta 2.punkts | 3. pantā izteiktā 9.panta 3.punkts | Ieviests pilnībā. | Stingrākas prasības nav paredzētas. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | Likumprojektā iekļautās ES tiesību direktīvu normas neparedz rīcības brīvību dalībvalstīm.  EK ieteikums par pamatnostādnēm, kā izstrādāt valsts līdzāspastāvēšanas pasākumus, kas vajadzīgi, lai izvairītos no netīšas ĢMO klātbūtnes parastajās un bioloģiskajās kultūrās, nosaka, ka noteiktos ekonomiskajos un dabas apstākļos dalībvalstīm ir jāizskata iespēja nepieļaut ĢMO audzēšanu plašās dalībvalstu teritorijās, lai izvairītos no ĢMO netīšas klātbūtnes parastajās un bioloģiskajās kultūrās, nosakot ĢMO brīvas zonas. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts šo jomu neskar. | | |
| Cita informācija | Nav. | | |

|  |  |  |
| --- | --- | --- |
| VI. Sabiedrības līdzdalība un šīs līdzdalības rezultāti | | |
| 1. | Sabiedrības informēšana par projekta izstrādes uzsākšanu | Likumprojekts tika saskaņots ar Zemkopības ministrijas starpinstitūciju darba grupu „Ģenētiski modificētie organismi, ģenētiski modificētā pārtika un dzīvnieku barība”, kurā iekļauti pārstāvji no Latvijas Universitātes, Latvijas Lauksaimniecības universitātes, Latvijas Ģenētiku un selekcionāru biedrības, Vides konsultatīvās padomes, Lauksaimnieku organizāciju sadarbības padomes u.c. organizācijām.  Likumprojekts ir ievietots Zemkopības ministrijas tīmekļa vietnē. |
| 2. | Sabiedrības līdzdalība projekta izstrādē | Elektroniska sarakste |
| 3. | Sabiedrības līdzdalības rezultāti | – |
| 4. | Saeimas un ekspertu līdzdalība | Likumprojekts šo jomu neskar. |
| 5. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests, Valsts augu aizsardzības dienests un Pārtikas drošības, dzīvnieku veselības un vides zinātniskais institūts „BIOR”. |
| 2. | Projekta izpildes ietekme uz pārvaldes funkcijām | Likumprojekts paredz nodot Pārtikas drošības, dzīvnieku veselības un vides zinātniskais institūtam „BIOR” riska novērtēšanas un atļaujas izdošanas uzdevumus ģenētiski modificēto organismu aprites jomā. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Likumprojekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Likumprojekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Likumprojekts šo jomu neskar. |
| 6. | Cita informācija | Nav. |

Zemkopības ministre L.Straujuma

2013.10.14. 11:56

I.Aleksejeva

67027069, Inese.Aleksejeva@zm.gov.lv